Diari Oficial de la Generalitat Valenciana


Sumari del DOGV 8751, del 28-02-2020 (2020/1731)

RESOLUCIÓ de 20 de febrer de 2020, de la directora general del Sector Públic i Patrimoni, per la qual es disposa la publicació de les normes de funcionament de la Comissió de Seguiment del III Acord de la Comissió de Diàleg Social del Sector Públic Instrumental de la Generalitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8751

Data del DOGV
:   28-02-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/1731


Data del document
:   20-02-2020

Organisme emissor
:   Conselleria d'Hisenda i Model Econòmic

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Model Econòmic
    * accés a la informació
    * legislació
    * transparència administrativa
    * transparència del procés decisori

RESOLUCIÓ de 20 de febrer de 2020, de la directora general del Sector Públic i Patrimoni, per la qual es disposa la publicació de les normes de funcionament de la Comissió de Seguiment del III Acord de la Comissió de Diàleg Social del Sector Públic Instrumental de la Generalitat. [2020/1731]  
Per Resolució de 31 de juliol de 2018, del conseller d'Hisenda i Model Econòmic (DOGV 8364, 20.08.2018), es van dictar instruccions i es va disposar la publicació del III Acord de la Comissió de Diàleg Social del Sector Públic Instrumental de la Generalitat relatiu a criteris generals d'aplicació a la constitució i funcionament de les borses d'ocupació temporal en el sector públic instrumental de la Generalitat.  
  
El citat III Acord, en el seu apartat dotze, constitueix una Comissió de Seguiment de l'esmentat Acord, de composició paritària amb representants de l'Administració de la Generalitat i de les organitzacions sindicals membres de la Comissió de Diàleg Social del Sector Públic Instrumental.  
El punt 3 de l'indicat apartat dotze estableix les funcions bàsiques a exercir per la Comissió de Seguiment, tot això sense perjudici de totes aquelles funcions que s'estimen necessàries per acord dels membres de la referida Comissió.  
En aquest sentit, en la sessió de la Comissió de Seguiment del III Acord de la Comissió de Diàleg Social del Sector Públic Instrumental, celebrada el passat 17 d'octubre de 2019, es va acordar l'aprovació i publicació d'unes normes de funcionament intern d'aquesta Comissió de Seguiment, i que figuren com a annex a aquesta resolució.  
  
València, 20 de febrer de 2020.- La directora general del Sector Públic i Patrimoni: Isabel Castelló García.  
  
  
  
ANNEX  
  
Normes de funcionament de la Comissió de Seguiment del III Acord de la Comissió de Diàleg Social del Sector Públic Instrumental de la Generalitat, relatiu als criteris generals d'aplicació a la constitució i funcionament de borses d'ocupació temporal en el citat sector públic instrumental.  
L'apartat dotze del III Acord de la Comissió de Diàleg Social del Sector Públic Instrumental de la Generalitat (d'ara en avant, l'Acord), relatiu als criteris generals d'aplicació a la constitució i funcionament de borses d'ocupació temporal en el citat sector públic instrumental, publicat mitjançant Resolució de 31 de juliol de 2018, del conseller d'Hisenda i Model Econòmic, estableix la constitució d'una Comissió de Seguiment del citat Acord, de composició paritària, amb representació de l'Administració de la Generalitat i de les organitzacions sindicals membres de la Comissió de Diàleg Social del Sector Públic Instrumental de la Generalitat.  
  
L'article 15.2 de la Llei 40/2015, d'1 d'octubre, de règim jurídic del sector públic, disposa que els òrgans col·legiats de les diferents Administracions Públiques en què participen organitzacions representatives d'interessos socials, podran establir o completar les seues pròpies normes de funcionament.  
1. Composició de la Comissió de Seguiment.  
1.1. La composició de la Comissió, suplències, així com l'exercici dels càrrecs de Presidència i Secretaria seran les previstes en el punt dos, de l'apartat dotze, de l'Acord.  
1.2. A les sessions de la Comissió, únicament podran assistir les persones titulars o, en defecte d'això, les persones prèviament designades com a suplents, així com aquelles persones convocades a aquest efecte per la Presidència, que podran actuar amb veu però sense vot. En cap cas, podran assistir altres persones diferents a les citades, ni tan sols per a exercir funcions d'assessorament.  
2. Funcionament de la Comissió de Seguiment.  
2.1. La Comissió s'entendrà vàlidament constituïda amb l'assistència de la meitat, almenys, dels seus membres. En tot cas, serà imprescindible l'assistència de les persones que ostenten les funcions de Presidència i Secretaria.  
2.2. Per a l'adopció d'acords serà necessari el vot favorable de, almenys, la meitat dels membres de dret de la Comissió. En cas d'empat, la Presidència exercirà el vot diriment, d'acord amb el que es preveu en el punt quatre, de l'apartat dotze, de l'Acord.  
  
Les presents normes de funcionament van ser aprovades per la Comissió de Seguiment del III Acord de la Comissió de Diàleg Social del Sector Públic Instrumental de la Generalitat, en la seua sessió de 17 d'octubre de 2019.